****

**โรงพยาบาลมะเร็งลำปาง กรมการแพทย์ โชว์นวัตกรรมเตียงสำหรับการรักษาผู้ป่วยมะเร็ง**

**ด้วยรังสีระยะใกล้แบบ 3 มิติ เพิ่มความแม่นยำในการรักษาผู้ป่วย**

**นายแพทย์ธนินทร์ เวชชาภินันท์ รองอธิบดี กรมการแพทย์** กล่าวว่าโรงพยาบาลมะเร็งลำปาง กรมการแพทย์ เป็นโรงพยาบาลเฉพาะทางด้านโรคมะเร็ง ให้ความสำคัญในเรื่องการเป็นสถาบันที่มีการเปลี่ยนแปลงแบบก้าวกระโดดในการคิดค้นนวัตกรรมทางการแพทย์ที่ตอบสนองความต้องการของประเทศ เพื่อให้ประชาชนเข้าถึงบริการทางการแพทย์ที่ได้มาตรฐานและเสมอภาค มุ่งเน้นการพัฒนาเทคโนโลยีและนวัตกรรมทางการแพทย์ด้านโรคมะเร็งเพื่อพัฒนาคุณภาพชีวิตที่ดีของประชาชน จึงได้พัฒนาเตียงต้นแบบสำหรับการรักษาผู้ป่วยมะเร็งด้วยรังสีระยะใกล้แบบ 3 มิติ เพื่อลดการขยับตัวของผู้ป่วยให้น้อยที่สุดและให้ผู้ป่วยได้รับปริมาณรังสีตามแผนการรักษาที่แม่นยำ ซึ่งเป็นนวัตกรรมที่บุคลากรในโรงพยาบาลพัฒนาขึ้นมาใช้งานในโรงพยาบาลและได้รับการจดอนุสิทธิบัตรแล้ว

**นายแพทย์รวินท์ อิงศิโรรัตน์ ผู้อำนวยการโรงพยาบาลมะเร็งลำปาง** กล่าวว่า การใส่แร่แบบ 3 มิติ ต้องมีการเคลื่อนย้ายผู้ป่วยระหว่างเตียงใส่แร่และเตียงเครื่องเอกซเรย์คอมพิวเตอร์ ส่งผลให้มีการเคลื่อนที่ของเครื่องมือนำแร่ ทำให้ผู้ป่วยไม่ได้รับการรักษาตามแผนการรักษาที่แพทย์กำหนด การทำเตียงใส่แร่ 3 มิติ มีเป้าหมายลดการขยับตัวของผู้ป่วยให้น้อยที่สุดในขณะเคลื่อนย้ายผู้ป่วยระหว่างเตียง เพื่อให้ผู้ป่วยได้รับปริมาณรังสีที่ถูกต้อง แม่นยำ ตามแผนการรักษาของแพทย์

**นางสาวจำเนียรพันธ์ เรือนศรี นักรังสีการแพทย์ชำนาญการพิเศษ** กล่าวเพิ่มเติม ปัจจุบันมีการนำเข้าเตียงใส่แร่แบบ 3 มิติมาใช้ในการรักษาด้วยการใส่แร่ในหลายๆ โรงพยาบาล ซึ่งมีต้นทุนที่สูง และต้องมีจำนวนที่เพียงพอต่อการใช้งานกับผู้ป่วย จึงได้มองเห็นแนวทางการพัฒนาโดยการออกแบบและสร้างเตียงใส่แร่แบบ 3 มิติใช้เองในโรงพยาบาลมะเร็งลำปาง ที่สามารถลดต้นทุนได้เหลือ 1 ใน 3 เมื่อเทียบกับเตียงที่มีการนำเข้ามาจำหน่าย และมีประสิทธิภาพดีกว่าเตียงใส่แร่ที่ใช้อยู่เดิม และได้รับการจดอนุสิทธิบัตรตั้งแต่ปี 2565

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

*#กรมการแพทย์ #โรงพยาบาลมะเร็งลำปาง #เตียงสำหรับการรักษาผู้ป่วยมะเร็งด้วยรังสีระยะใกล้แบบ 3 มิติ*

- ขอขอบคุณ –

26 มีนาคม 2568